
Comisia pentru muncă şi protecţie socială 



Nr.27/117/3 aprilie 2003
RAPORT

asupra propunerii legislative pentru completarea şi modificarea art.13, alin.(2) şi alin.(3) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.13, alin.(2) şi alin.(3) din Codul Muncii, trimisă cu adresa nr.50 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea dispoziţiilor art.13 alin.(2) şi (3) din Codul Muncii cu privire la încheierea contractului individual de muncă al minorilor.
Comisia propune Plenului respingerea propunerii legislative întrucât propunerea de eliminare a alineatelor (2) şi (3) nu poate fi acceptată deoarece contractul individual de muncă se încheie cu acordul părţilor sau al reprezentanţilor legali ai acestora pentru activităţi potrivite cu dezvoltarea fizică, aptitudinile şi cunoştinţele şi doar dacă nu îi sunt periclitate sănătatea, dezvoltarea şi pregătirea profesională.
De asemenea, prevederile alin.(3) sunt în concordanţă cu prevederile art.45 alin.(4) din Constituţia României, cât şi cu principiile din legislaţia europeană, respectiv cu Directiva 94/33 C.E.E/1994.

La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 1 aprilie 2003, Comisia propune respingerea acesteia cu 10 voturi pentru şi 4 voturi împotrivă.

